C 44/15

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei.

(2020/C 44/07)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 (1) al Comisiei.

COMUNICARE PRIVIND APROBAREA UNEI MODIFICĂRI STANDARD

„Coteaux de Saumur”

PDO-FR-A0179-AM01

Data comunicării: 13 noiembrie 2019

DESCRIEREA ȘI MOTIVELE MODIFICĂRII APROBATE

1. Denumirea geografică

La punctul II și la capitolul I secțiunea XII punctul 2 litera (b), este eliminat cuvântul „suplimentară” de după cuvintele „denumirea geografică”.

Unele caiete de sarcini ale unor denumiri din valea Loarei permit să se facă referire la regiunea mare „Val de Loire”, utilizându-se așa-zisa denumire geografică eponimă, în cazul căreia etichetarea face obiectul unor dispoziții specifice prevăzute în caietul de sarcini. În unele cazuri, există denumiri geografice suplimentare care se referă la unități geografice mai mici și la condiții de producție mai restrictive. În cazul de față, pentru a se evita orice confuzie, cuvântul „suplimentară” a fost eliminat.

Punctul 9 din documentul unic, referitor la condițiile suplimentare, se modifică în consecință.

2. Arealul geografic

Arealul geografic se modifică după cum urmează: „Toate etapele producției se desfășoară în arealul geografic delimitat, al cărui perimetru cuprinde teritoriile următoarelor comune, pe baza Codului Geografic Oficial din 2018:

— departamentul Deux-Sèvres: Saint-Martin-de-Mâcon, Tourtenay;

— departamentul Maine-et-Loire: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (foste teritorii ale comunelor delegate Meigné și Les Verchers-sur-Layon), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains, Vaudelnay;

— departamentul Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Documentele cartografice care reprezintă arealul geografic pot fi consultate pe site-ul Institutului Național pentru origine și calitate.”

Modificare la nivelul redactării: noua listă a entităților administrative ține seama de fuziuni sau de alte modificări efectuate prin zonarea administrativă, intervenite după aprobarea caietului de sarcini. Pentru a se spori securitatea juridică, această listă este raportată la versiunea în vigoare a Codului Geografic Oficial, editat în fiecare an de INSEE. Perimetrul arealului geografic rămâne strict identic.

În sfârșit, se menționează punerea la dispoziție, pe site-ul INAO, a documentelor cartografice care reprezintă arealul geografic, pentru o mai bună informare a publicului.

Punctul 6 din documentul unic, referitor la arealul geografic, se modifică în consecință.

3. Arealul parcelat delimitat

La capitolul I secțiunea IV punctul 2 primul paragraf din caietul de sarcini al DOP „Coteaux de Saumur”, după cuvintele „5 septembrie 2007”, se adaugă cuvintele „și 19 ianuarie 2017”.

Scopul acestei modificări este de a se adăuga data la care autoritatea națională competentă a aprobat o modificare a arealului parcelat delimitat în cadrul arealului geografic de producție. Delimitarea parcelelor constă în identificarea, în cadrul arealului geografic de producție, a parcelelor propice pentru obținerea produsului cu denumirea de origine protejată în cauză.

Documentul unic nu este vizat de această modificare.

4. Zona situată în imediata vecinătate

La capitolul I secțiunea IV punctul 3, lista comunelor se înlocuiește cu următorul text: „Artannes-sur-Thouet, Brossay, Doué-en-Anjou (foste teritorii ale comunelor delegate Doué-la-Fontaine, Forges și Montfort), Montreuil-Bellay, Rou-Marson, Saint-Just-sur-Dive.”

Astfel, se poate ține seama de diferitele fuziuni între comune care au intervenit de la ultima versiune a caietului de sarcini. Perimetrul zonei de proximitate imediată rămâne strict identic.

Punctul 9 din documentul unic, referitor la condițiile suplimentare, se modifică în consecință.

5. Dispoziție privind agromediul

La capitolul I secțiunea VI punctul 2, se adaugă următorul text: „Între rânduri este obligatoriu un strat vegetal controlat, spontan sau semănat; în absența acestui strat vegetal, operatorul desfășoară lucrări de pregătire a solului pentru a controla vegetația spontană sau justifică utilizarea unor produse pentru controlul biologic aprobate de autoritățile publice din sectorul viticulturii. În cazul în care pe o parcelă se folosesc erbicide pentru controlul biologic, se interzice utilizarea altor erbicide.”

Această modificare vine odată cu evoluția actuală a practicilor operatorilor în favoarea agroecologiei în toată podgoria Anjou. Modificarea reflectă luarea în considerare din ce în ce mai mult a preocupărilor legate de mediu în procedurile tehnice. Favorizând prezența unui strat vegetal sau realizarea unei pliviri mecanice sau utilizarea unor produse pentru controlul biologic, modificarea determină reducerea utilizării erbicidelor chimice. Această reducere a erbicidelor trebuie să permită consolidarea protecției solurilor viticole și conservarea funcțiilor naturale ale acestora (fertilitate, biodiversitate, epurare biologică), ceea ce contribuie la calitatea și autenticitatea vinurilor și consolidează ideea de teritoriu.

Documentul unic nu este vizat de această modificare.

6. Lansarea culesului

La capitolul I secțiunea VII punctul 1, se elimină propoziția „Data de începere a culesului este fixată în conformitate cu dispozițiile articolului D. 645-6 din Codul rural și al pescuitului maritim.”.

Nu mai este necesară stabilirea unei date pentru începerea culesului, întrucât operatorii dispun în prezent de o gamă largă de instrumente care le permit să evalueze cât mai corect gradul de coacere a strugurilor. Fiecare operator deține o serie de dispozitive și echipamente, atât personale, cât și colective, care permit determinarea cu precizie a datei optime de inițiere a recoltării fiecărei parcele, în funcție de obiectivele de producție.

Documentul unic nu este vizat de această modificare.

7. Capacitatea de vinificare

La capitolul I secțiunea IX punctul 1 litera (c), propoziția: „Orice operator dispune de o capacitate de vinificare cu cel puțin 1,4 ori mai mare decât randamentul mediu al exploatației din ultimii cinci ani.” se înlocuiește cu propoziția: „Orice operator dispune de o capacitate de vinificare cu cel puțin 1,4 ori mai mare decât volumul mediu vinificat în ultimii cinci ani.”

În caietul de sarcini, s-a făcut referire nu la o capacitate volumetrică (exprimată în hl sau m3), ci la un randament, adică la un volum al recoltei împărțit la suprafața de producție (exprimat, de exemplu, în hl/ha). Modificarea propusă permite remedierea acestei neconcordanțe în ceea ce privește cantitățile, fără nicio modificare de fond (minimul este fixat tot la de 1,4 ori volumul mediu vinificat de exploatație în anii precedenți).

Documentul unic nu este vizat de această modificare.

8. Circulația vinurilor

Se elimină capitolul I secțiunea IX punctul 5 litera (b), privind data introducerii în circulație a vinurilor între antrepozitarii autorizați.

Documentul unic nu este vizat de această modificare.

9. Legătura cu arealul geografic

Legătura a fost revizuită pentru a se actualiza numărul de comune vizate (19 în loc de 20 în cazul departamentului Maine-et-Loire).

Punctul 8 din documentul unic, referitor la legătură, se modifică în consecință.

10. Măsuri tranzitorii

În capitolul I secțiunea XI, se adaugă „Dispozițiile referitoare la obligația de a avea un strat vegetal controlat, spontan sau semănat între rânduri sau, în absența acestui strat vegetal, obligația operatorului de a desfășura lucrări de pregătire a solului sau de a utiliza produse pentru controlul biologic în scopul de a controla vegetația spontană nu se aplică în cazul parcelelor viticole deja plantate la data aprobării prezentului caiet de sarcini care au o distanță între rânduri de maximum 1,70 m.”

Măsura tranzitorie permite să nu se penalizeze parcelele cu viță-de-vie deja plantate, al căror management actual nu este adaptat la dispozițiile privind agromediul. În cazul plantațiilor de viță de vie cu densitate mare, caracterizate de o distanță între rânduri de maximum 1,70 metri, menținerea unui strat de iarbă permanent sau desfășurarea unor lucrări de pregătire a solului poate cauza probleme tehnice (mecanizare, echipamente, unelte). În ceea ce privește vița-de-vie joasă, stratul de iarbă sporește, de asemenea, riscul înghețurilor de primăvară. În plus, cu cât este mai mare densitatea de plantare, cu atât este mai mare impactul prezenței unui strat vegetal asupra aprovizionării cu apă a viței-de-vie. În schimb, plantațiile de viță-de-vie care vor fi plantate după aprobarea caietului de sarcini vor trebui să respecte, în deplină cunoștință de cauză, dispozițiile privind agromediul introduse, indiferent de densitatea lor și de distanța dintre rânduri.

Documentul unic nu este vizat de această modificare.

11. Norme privind etichetarea

Se adaugă un punct 1.

„1. Dispoziții generale Vinurile pentru care, în temeiul prezentului caiet de sarcini, este revendicată denumirea de origine controlată «Coteaux de Saumur» și care sunt prezentate sub această denumire nu pot fi declarate după recoltare, oferite publicului, expediate, puse în vânzare sau vândute fără ca, în declarația de recoltă, în anunțuri, pe prospecte, pe etichete, în facturi și pe recipientele de orice fel să fie înscrisă denumirea de origine controlată sus-menționată.”

Este vorba despre o omisiune a unei norme prezente în toate caietele de sarcini.

Documentul unic nu este vizat de această modificare.

12. Ținerea registrelor

La capitolul II secțiunea II punctul 3, cuvântul „potențial” se înlocuiește cu „natural”.

Pentru consecvență cu termenii utilizați în toate caietele de sarcini din zona Anjou-Saumur, formularea „tărie alcoolică naturală în volume” înlocuiește expresiile „titru potențial” sau „grad”. Aceste modificări îmbunătățesc lizibilitatea acestor caiete de sarcini. Armonizarea dispozițiilor privind ținerea registrelor este menită să faciliteze elaborarea planului de inspecție și controlul registrelor respective.

Documentul unic nu este vizat de această modificare.

13. Punctele principale care trebuie să facă obiectul controlului

Capitolul 3 a fost revizuit pentru a se asigura consecvența în redactarea principalelor aspecte care trebuie controlate în caietele de sarcini din zona Anjou-Saumur.

Documentul unic nu este vizat de această modificare.

DOCUMENT UNIC

1. Denumirea produsului

Coteaux de Saumur

2. Tipul indicației geografice

DOP - Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

Aceste vinuri sunt vinuri albe liniștite obținute din struguri supracopți, ale căror caracteristici analitice principale sunt următoarele:

— Vinurile prezintă o tărie alcoolică naturală minimă în volume de 15 %.

— După fermentare, vinurile prezintă un conținut de zaharuri fermentabile (glucoză + fructoză) de minimum 34 de grame per litru.

— Conținutul de aciditate totală și conținutul total de dioxid de sulf sunt cele prevăzute de legislația Uniunii.

Tăria alcoolică dobândită minimă (% din volume) este de 10, cu excepția vinurilor cu tărie alcoolică naturală în volume mai mică de 18 %, pentru care aceasta este de 11.

Vinurile se caracterizează prin finețe, combinând deseori arome subtile de flori albe sau de fructe proaspete sau confiate. Aceste vinuri evocă blândețea peisajelor din zona Loarei. Pe palat, alchimia savantă între senzațiile de prospețime și suavitate, sub masca unei anumite fragilități, combină eleganța și complexitatea. Această structură echilibrată este garanția unei excelente capacități pentru învechire, lăsând adesea să apară note de ceară și de miere.

CARACTERISTICI ANALITICE GENERALE Tăria alcoolică totală maximă (% din volume) Tăria alcoolică dobândită minimă (% în volume) Aciditatea totală minimă 25 Aciditatea volatilă maximă (în miliechivalenți per litru) Conținutul maxim total de dioxid de sulf (în miligrame per litru)

5. Practici vitivinicole

a. Practici oenologice esențiale

Practică oenologică specifică

Orice operațiune de îmbogățire este interzisă.

Utilizarea de bucăți de lemn este interzisă.

Vinurile fac obiectul învechirii cel puțin până la data de 15 februarie a anului următor anului recoltei.

În afara dispozițiilor sus-menționate, vinurile trebuie să respecte, în ceea ce privește practicile oenologice, obligațiile existente la nivelul UE și în Codul rural și al pescuitului maritim.

Densitate

Practică de cultivare

Vița-de-vie prezintă o densitate minimă de plantare de 4 000 de butuci per hectar. Distanța dintre rânduri nu poate fi mai mare de 2,50 m, iar distanța dintre butucii de pe același rând nu poate fi mai mică de 1 m.

Parcelele de viță-de-vie cu o densitate de plantare mai mică de 4 000 de butuci/ha, dar de minimum 3 300 de butuci/ha beneficiază de dreptul de utilizare a denumirii de origine controlate pentru recolta pe care o produc, sub rezerva respectării dispozițiilor referitoare la palisare și la înălțimea frunzișului prevăzute în caietul de sarcini. Distanța dintre rândurile acestor parcele cu viță-de-vie nu poate fi mai mare de 3 m, iar distanța dintre butucii de pe același rând nu poate fi mai mică de 1 m.

Tăierea și palisarea viței-de-vie

Practică de cultivare

Vița-de-vie este tăiată până cel târziu la data de 30 aprilie, prin tăiere mixtă, cu maximum 12 ochi per butuc. În stadiul fenologic care corespunde unui număr de 11 sau 12 frunze, numărul de lăstari cu rod din anul respectiv, per butuc, este de maximum 10.

Înălțimea frunzișului ridicat pe spalier este cel puțin egală cu de 0,6 ori distanța dintre rânduri și este măsurată între limita inferioară a frunzișului, stabilită la cel puțin 0,40 m deasupra solului, și limita superioară de tăiere, stabilită la cel puțin 0,20 m deasupra firului superior al spalierului.

În plus, parcelele de viță-de-vie cu o densitate de plantare mai mică de 4 000 de butuci per hectar, dar de minimum 3 300 de butuci per hectar fac obiectul următoarelor norme privind utilizarea spalierelor: înălțimea minimă a stâlpilor de palisare deasupra solului este de 1,90 metri; spalierele includ 4 niveluri de fire; înălțimea minimă a firului superior este de 1,85 metri deasupra solului.

Irigare

Practică de cultivare

Irigarea este interzisă.

Practică de cultivare

Vinurile sunt obținute din struguri recoltați supracopți. Recoltarea strugurilor se face manual, prin selecții succesive.

b. Randamentul maxim

40 de hectolitri per hectar

6. Arealul geografic delimitat

„Toate etapele producției se desfășoară în arealul geografic delimitat, al cărui perimetru cuprinde teritoriile următoarelor comune, pe baza Codului Geografic Oficial din 2018:

— departamentul Deux-Sèvres: Saint-Martin-de-Mâcon, Tourtenay;

— departamentul Maine-et-Loire: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (foste teritorii ale comunelor delegate Meigné și Les Verchers-sur-Layon), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains, Vaudelnay;

— departamentul Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Documentele cartografice care reprezintă arealul geografic pot fi consultate pe site-ul Institutului Național pentru origine și calitate.

7. Soiurile de struguri de vin principale

Chenin B

8. Descrierea legăturii (legăturilor)

1. Informații privind arealul geografic

a) Descrierea factorilor naturali care contribuie la legătură

Arealul geografic corespunde versanților de calcar ai denumirii de origine controlate „Saumur”. În 2018, arealul cuprindea teritoriile a 19 comune din departamentul Maine-et-Loire, 2 comune din departamentul Deux-Sèvres și 9 comune din departamentul Vienne. Mărginit la nord de Loara, arealul este traversat de la sud la nord de Valea râului Thouet și de afluentul acestuia, Dive. Această rețea hidrografică a cizelat peisajul cu o succesiune de versanți cu diverse expuneri la soare, a căror altitudine variază între 40 și 110 metri.

Peisajul este modelat de cultivarea viței-de-vie, care a colonizat expunerile favorabile, menținând, în același timp, în vârful colinelor, păduri cu diferite specii, în care predomină stejarul și castanul. În inima plantațiilor de viță-de-vie există un puț de ventilație pentru grotele imense folosite pentru extragerea pietrelor necesare la construirea caselor și exploatate pentru cultivarea ciupercilor. Acest peisaj este caracterizat de armonia dintre podgorie și construcțiile arhitecturale, de osmoza dintre satele de viticultori și de parcelele împrejmuite din vecinătatea unor clădiri burgheze cu fațade ornate cu sculpturi, impresionante prin culoarea albă și caracteristice regiunii „Anjou Blanc”, care au contribuit la crearea unui parc natural regional și la clasificarea acestei regiuni ca sit aparținând patrimoniului mondial UNESCO.

Solurile parcelelor, delimitate în mod precis pentru recoltarea strugurilor, s-au dezvoltat pe diferitele formațiuni din turonian: rendzine și soluri brune calcaroase, mai mult sau mai puțin dense, acoperite local, pe vârfurile pantelor, cu nisip și argile originare din formațiuni mai recente, precum cele din senonian sau eocen. Acestea sunt soluri cu un bun comportament termic și cu o rezervă de apă moderată, lipsite de semne de hidromorfie.

Clima zonei Saumur este oceanică. Dealurile din Mauges, situate în vestul podgoriei, nuanțează această caracteristică oceanică print-un efect de foehn. Media anuală a precipitațiilor este de 600 mm și caracterizează o zonă adăpostită de vânturi umede, în timp ce pe dealurile din Mauges media precipitațiilor depășește 800 mm. Această diferență de pluviometrie este și mai pronunțată în perioada de vegetație a viței-de-vie, în special începând din luna iunie și până în perioada recoltării. De asemenea, Loara și afluenții săi au un rol important, favorizând apariția brumei matinale în perioada recoltării. Situat în sudul arealului geografic, „Seuil du Poitou” adaugă câteva nuanțe meridionale, care se traduc prin prezența unei vegetații care poate surprinde pe aceste maluri ale Loarei (stejari de stâncă, măslini, migdali...). Temperaturile medii anuale sunt relativ ridicate (aproximativ 12 °C).

b) Descrierea factorilor umani care contribuie la legătură

Viticultura din regiunea Saumur, a cărei prezență este deja atestată în secolul al IX-lea, s-a dezvoltat în principal în cursul secolului al XVI-lea, odată cu sosirea brokerilor olandezi care, apreciind că aceste vinuri pot fi transportate pe mare, au reușit să obțină recunoașterea calităților soiului Chenin B în afara granițelor regiunii. Încă din acea perioadă, diferitele calități ale acestor vinuri au fost explicate prin metoda de conducere a viței-de-vie: vița-de-vie care produce vinurile „pentru mare” era tăiată scurt, spre deosebire de vița-de-vie destinată obținerii vinurilor „pentru Paris”. Se pare că acest soi este originar din această podgorie. Fiind un soi rustic, potențialul său variază foarte mult în funcție de tipul de sol pe care este plantat.

De asemenea, cultivatorii de viță-de-vie au înțeles rapid interesul de a recolta acest soi într-un stadiu avansat de coacere și aplicând anumite tehnici. În 1845, în al său „Tratat privind soiurile de viță-de-vie”, contele Odart menționa: „Trebuie anexată, de asemenea, condiția potrivit căreia strugurii nu trebuie culeși decât într-un stadiu avansat de coacere, cum ar fi cel al strugurilor recoltați la Toussaint (1 noiembrie), atunci când pielița, înmuiată de ploi, se degradează.”. Prin urmare, stadiul avansat de coacere face parte integrantă din recoltă. În 1816, în Topographie de tous les vignobles connus („Topografie a tuturor podgoriilor cunoscute”) Jullien preciza că: „În anii buni, strugurii se culeg în mai multe reprize; primele două tranșe, care cuprind numai strugurii cei mai copți, furnizează vinurile care sunt expediate în străinătate; vinurile obținute din a treia repriză de recoltare sunt utilizate pentru consumul din țară...”

Deși datează din Evul Mediu, numele „Coteaux de Saumur” definea inițial o zonă geografică ce cuprindea comunele limitrofe Loarei, de la Saumur (care a fuzionat cu comuna Dampierre) la Montsoreau. Comunele de pe malul drept al râului Thouet au fost adăugate mai târziu. În 1865, P-A Millet de la Turtaudière, în cartea intitulată „Indicateur de Maine-et-Loire”, scria: „Strugurii albi din Coteaux de Saumur se recoltează mai ales în comunele Dampierre, Souzay, Parnay, Turquant și Montsoreau. Cu toate acestea, deoarece vinurile cu aceeași culoare din Chacé, Varrains, Brézé și Saint Cyr se bucură de calitățile excelente recunoscute pentru primele vinuri menționate, toate trebuie să fie reunite într-una și aceeași categorie.” Această definiție s-ar baza pe arealul geografic înscris în decretul privind recunoașterea denumirii de origine controlată „Coteaux de Saumur”.

2. Informații privind calitatea și caracteristicile produsului

Vinurile „Coteaux de Saumur” se caracterizează prin finețe, combinând deseori arome subtile de flori albe sau de fructe proaspete sau confiate. Aceste vinuri evocă blândețea peisajelor din zona Loarei. Pe palat, alchimia savantă între senzațiile de prospețime și suavitate, sub masca unei anumite fragilități, combină eleganța și complexitatea. Această structură echilibrată este garanția unei excelente capacități pentru învechire, lăsând adesea să apară note de ceară și de miere.

3. Interacțiuni cauzale

Combinația dintre o climă relativ caldă și uscată și solurile calcaroase, de cretă, care permite o bună drenare și favorizează o aprovizionare cu apă regulată, dar neexcedentară, a făcut ca soiul local Chenin B să se stabilească pe versanții cu expunerea cea mai bună. Această topografie, care este un factor important în producerea denumirii de origine controlată „Coteaux de Saumur”, asigură o bună ventilație a strugurilor, promovând astfel concentrarea pe butuc și dezvoltarea putregaiului nobil. De asemenea, Loara și afluenții săi au un rol important, favorizând, în perioada recoltării, apariția brumei matinale, care este esențială pentru dezvoltarea Botrytis cinerea.

Viticultorii au înțeles repede valoarea stăpânirii soiului Chenin B. În 1876, în prezentarea sa privind „Viticultura Franței”, J. Guyot scria despre acest soi din Saumur: „Aici, nu poate fi ignorată influența tăierii asupra calității vinului, însă trebuie recunoscut faptul că, pentru obținerea vinurilor fine, nu contează doar tăierea viței-de-vie, ci și solul și situarea acesteia [...]”.

Reflectând uzanțele, arealul parcelat delimitat include doar parcelele situate pe coastele dealurilor. Aceste situații necesită o gestionare optimă a plantei, un control al vigorii acesteia și al potențialului de producție, subliniate de practica unui randament scăzut asociat unei tăieri adecvate. La fel ca în trecut, strugurii sunt recoltați manual, prin selecții succesive, odată ce ajung la un stadiu de supracoacere, atins prin apariția putregaiului nobil sau prin concentrare naturală pe butuc.

Numeroase scrieri atestă reputația vinurilor de Saumur. În 1529, Bourdigné vorbea despre podgorie ca despre „capodopera lui Noe”. El menționa, în special, atașamentul bretonilor și al normanzilor față de aceste produse. În 1618, Jean Hiret nu a ezitat să le clasifice printre „cele mai bune vinuri albe din Franța”. Însă, dacă poeții au fost flatați de vinurile de Saumur, capețienii (în special Ludovic al IX-lea, cunoscut ca Sfântul Ludovic) și dinastia Plantagenet au fost excelenți mecena ai acestor vinuri. Influența regatului lui Henric al II-lea și al Eleanorei de Aquitania a permis acestor vinuri să ajungă pe cele mai frumoase mese. În 1816, în Topographie de tous les vignobles connus („Topografie a tuturor podgoriilor cunoscute”), Jullien clasifica vinurile de Saumur în prima categorie și scria: „Versanții bine expuși ai teritoriului Saumur produc vinuri albe corpolente, foarte alcoolizate, care suportă bine transportul maritim; au finețe și bun gust”. El scria, de asemenea: „Expedierile către Maine și Normandia se fac, parțial, prin Mayenne; cele către Paris și Orléans se fac navigând în amonte pe Loara; iar cele trimise în străinătate coboară pe Loara până la Nantes, de unde se deplasează pe mare până la destinație.”

Podgorie a cărei dezvoltare este legată de prezența comerțului fluvial, podgoria Saumur este destinată producției de vinuri originale și de înaltă calitate. Acest interes pentru calitate a fost evidențiat de numeroase scrieri, inclusiv cele ale contelui Odart [1845, în Traité des cépages („Tratatul privind soiurile de viță-de-vie”)], și cele ale lui Victor Rendu [1857, în Ampélographie Française („Ampelografie franceză”)], care se referă deja la această recoltare târzie, prin selecții succesive, a strugurilor din soiul Chenin B, metodă care conferă o reputație proprie vinurilor albe bune de pe malurile Loarei. În 2010, notorietatea vinurilor „Coteaux de Saumur” rămâne foarte cunoscută. Fiind un produs rar și scump, comercializarea acestuia se face în principal prin vânzare directă către o serie de consumatori cunoscători și pasionați.

9. Alte condiții esențiale (ambalare, etichetare, alte cerințe)

Zona situată în imediata vecinătate

Cadrul juridic:

Legislația UE

Tipul condiției suplimentare:

Derogare privind producția în arealul geografic delimitat

Descrierea condiției:

Zona situată în imediata vecinătate, definită prin derogare pentru vinificarea, producția și învechirea vinurilor, este constituită din teritoriul următoarelor comune din departamentul Maine-et-Loire, pe baza Codului Geografic Oficial din 2018: Artannes-sur-Thouet, Brossay, Doué-en-Anjou (foste teritorii ale comunelor delegate Doué-la-Fontaine, Forges și Montfort), Montreuil-Bellay, Rou-Marson, Saint-Just-sur-Dive.

Etichetarea

Cadrul juridic:

Legislația națională

Tipul condiției suplimentare:

Dispoziții complementare referitoare la etichetare

Descrierea condiției:

— Toate mențiunile facultative se înscriu, pe etichete, cu caractere ale căror dimensiuni nu depășesc nici în înălțime, nici în lățime dublul dimensiunilor caracterelor cu care este înscrisă denumirea de origine controlată.

— Denumirea de origine controlată poate fi completată cu denumirea geografică „Val de Loire”, în conformitate cu normele stabilite în caietul de sarcini privind utilizarea denumirii geografice respective. Dimensiunile caracterelor denumirii geografice „Val de Loire” nu trebuie să depășească nici în înălțime, nici în lățime două treimi din dimensiunile caracterelor cu care este înscrisă denumirea de origine controlată.

— Pe etichetele vinurilor cu denumirea de origine controlată poate figura numele unei unități geografice mai mici, cu condiția:

— să fie vorba despre un loc înscris în cadastru;

— să figureze în declarația de recoltă.

Numele locului înscris în cadastru trebuie să fie imprimat cu caractere ale căror dimensiuni nu depășesc nici în înălțime, nici în lățime jumătatea dimensiunilor caracterelor cu care este înscrisă denumirea de origine controlată.

Link către caietul de sarcini

https://info.agriculture.gouv.fr/gedei/site/bo-agri/document_administratif-c4b2e678-3a96-45e9-8ed0-5fe4f53729b3

(1) JO L 9, 11.1.2019, p. 2.